Зи IуэхущIафэр дахэ
Илъэс 34-рэ хъуащ Нарткъалэм и театрыр зэрылажьэрэ. Илъэсыжьыр щедгъэжьэж щIышылэм и 13-м а Iуэхур ягъэлъэпIащ.
Театрыр къызэзыгъэпэща, илъэс куэд щIауэ абы зи гуащIэ езыхьэлIэ, КъБР-м, ИР-м щэнхабзэмкIэ щIыхь зиIэ я лэжьакIуэ Саприкинэ Галинэ и гъэсэнхэм, лэжьакIуэхэм, къалэдэсхэм ехъуэхъуащ 2014 гъэр угъурлы яхуэхъуну.
Махуэшхуэм кърихьэлIахэр едэIуащ артист ныбжьыщIэхэм жаIа илъэсыщIэ уэрэдым. Тухматулинэ Валентинэ къеджащ совет, урысей актер Гафт Валентин театрым хуитха усэм. Актерхэм теплъэгъуэ кIэщIи ягъэлъэгъуащ.
«Нартхасэ», «Нарт шыр», «Дыгъэ шыр», «Вдохновение», «Дан-степ» сабий ансамблхэм хэтхэр я къафэхэмкIэ махуэшхуэр зыгъэлъапIэхэм яхуэупсащ, саксофонымрэ (Байтемиров Сергей) кларнетымкIэ (Байрамов Исмэхьил) ягъэзэщIа макъамэр щIэщыгъуэ псоми ящыхъуащ. Щоджэн Валерэ, Шэрхъ Любовь, Джатэгъэжь Каринэ сымэ, нэгъуэщIхэми уэрэд жаIащ. Артист ныбжьыщIэхэм иратащ «Театр города Нарткалы» зытетха плIэхэр.
Нарткъалэ и театрым илъэс къэс щIалэгъуалэ 300-м мынэхъ мащIэм зыщагъасэ. Мы зэманыр къапщтэмэ, абы ныбжьыщIэ 70 йокIуалIэ. Илъэсым цIыкIухэм спектакли 5 яхуогъэхьэзыр, сабийхэр абыхэм щыджэгум и мызакъуэу, езыхэм я IэкIэ ягъэхьэзыр декорацэр. Театрым хэт ныбжьыщIэхэр мызэ-мытIэу лауреат щыхъуащ «Iуащхьэмахуэм и вагъуэхэр» республикэ зэпеуэми Эстоние къэралыгъуэм, Брест, Минск къалэхэм щекIуэкIа сабий театр фестивалхэми. Апхуэдэуи ахэр хэтащ цIыкIухэм папщIэ траха «Под знаком коровы» фильмым.
СОКЪУР Риммэ.
